**Išrinkta nauja Lietuvos atsakingo verslo asociacijos valdyba**

**Lietuvos atsakingo verslo asociacijos (LAVA) visuotinio narių susirinkimo metu vasario 22 d. buvo išrinkta nauja asociacijos valdyba. Ją sudaro septyni savanoriškais pagrindais pareigas einantys nariai, dirbsiantys trejus metus trunkančią kadenciją.**

Naujos LAVA valdybos nariais buvo perrinkti trys prieš tai LAVA valdybos narių pareigas ėję ekspertai: advokatų profesinės bendrijos „Triniti Jurex“ partnerė, advokatė Jurgita Judickienė, AB „Audifina“ tvarumo projektų vadovė, EFRAG DRCF (Skaitmeninės atskaitomybės konsultacinio forumo) narė Daiva Dėdinienė ir „Ellex Valiunas“ tvarumo ekspertas Tadas Kavaliauskas.

Prie naujosios valdybos prisijungs ir LAVA narių atstovai: VšĮ Aplinkos apsaugos instituto vykdomoji direktorė, tvarumo ekspertė Nino Inasaridze ir AB Lietuvos oro uostai komunikacijos ir tvarumo projektų vadovė, idėjos „Produktyvūs pietūs“ autorė ir turinio kūrėja Beatričė Skardžė.

Pagal asociacijos įstatus valdybos nariais gali tapti ir tretieji asmenys, nesusiję su asociacijos nariais, tad jais tapo KTU ir ESDES finansų ir tvarumo profesorė, „Tvarumo kodas" įkūrėja dr. Gerda Žigienė ir VĮ Valstybinių miškų urėdijos tvarumo vadovas Mantas Dapkus.

Pasak LAVA direktorės Indrės Kavaliauskaitės, džiugu, kad visi kandidatavę valdybos nariai perrinkti dar vienai kadencijai, nes tai padės užtikrinti veiklos tęstinumą. Iš viso savo kandidatūras į LAVA valdybą pateikė net 32 ekspertai.

„Šiais metais į valdybą pretendavo rekordiškai didelis skaičius kandidatų, kas rodo tiek augančią tvarumo svarbą visuose verslo sektoriuose, tiek didėjantį pačių tvarumo ekspertų aktyvumą bei norą dalintis savo žiniomis ir patirtimis, tiek pačios LAVA stiprėjimą“, – sako jau trečiai kadencijai išrinkta J. Judickienė.

Lietuvos atsakingo verslo asociacija (LAVA) – nacionalinė tvaraus verslo ekosistemos kūrėja, jungianti įmones ir organizacijas, įkurta 2013 m. rugpjūčio 30 d. LAVA tęsia Lietuvoje veikusio Nacionalinio atsakingo verslo įmonių tinklo (NAVĮT), nuo 2005 m. jungusio Lietuvos atsakingo verslo praktikus, veiklą. LAVA bendradarbiauja su atsakingo verslo asociacijomis užsienyje: su Atsakingo verslo forumu Estijoje ir „CSR Latvia“ Latvijoje.

Šiuo metu LAVA vienija beveik 50 įmonių bei organizacijų, kurioms rūpi aplinkos apsauga, socialinė atsakomybė, gerosios įmonių valdysenos praktikos. Asociacija savo veikla siekia skatinti tvaraus verslo vystymąsi, kurti partnerystes, stiprinti kompetencijas ir burti tvarumo specialistus.

**Daugiau informacijos:**

Indrė Kavaliauskaitė

Direktorė

+370 686 70949

indre.kavaliauskaite@asociacijalava.lt